**I-BOB: “G‘ALABA BO‘G‘I” YODGORLIK MAJMUASI**

**3 MASHG’ULOT: “SHODU-ХURRAMLIK” HUDUDI.**

“G‘alaba bog‘i” markazida o‘rnatilgan “Terakzor” favvorasi dahshatli urushdan keyingi, yangi, farovon hayotni aks ettiruvchi ramziy kompozitsiyadir. Kompozitsiya konsepsiyasi tarixiy o‘zbek udumlariga asoslangan holda yaratilgan. YAngi oiladi o‘g‘il farzand dunyoga kelganda, ota farzandi uchun teraklar ekkan. Farzand voyaga etib, oila qurish vaqti etganda, ushbu teraklar yangi oila uchun quriladigan uyning asosiy xom ashyosi – “sinch” vazifasini o‘tagan. Favvora ham o‘z o‘rnida ramziy maъnoga ega. U quvonch va baxt, tiklanish va yangi baxtli hayotga umid hissini aks ettiradi.

Navbatdagi hudud keyingi eksponati baxtli bolalik deb nomlanib bu hududda bolalar timsolida fantan shakllantirilgan. Ushbu eksponat front oldi xududlaridagi bolalarni o‘zbeklar tomonidan asrab olinishi, turli millat farzandlari bir oilaga bo‘lib baxtiyor hayot kechirishi, o‘zbek zaminining chinakam bag‘rikengligini namoyish etadi.

O‘zbekiston bolalarga fashizm tomonidan tortib olingan bolalikni qaytarib berdi. "Baxtli bolalik" installyatsiyasi evakuatsiya qilingan bolalar suvda yugurishlarini, o‘yin o‘ynashlarini va ularning yuzlaridagi shodlikni ko‘rsatadi.

O‘zbekiston zamini minglab bolalarga najot keltirdi. Urushdan keyin ozod etilgan o‘z shaharlari va qishloqlariga qaytib kelgan bolalar, O’zbekistonda yashagan yillar, oylar va kunlariini iliqlik xamda minnatdorchilik bilan eslashadi.

**“G‘alaba maydoni**” hududi Bu hudud matonat timsollarini aks ettirgan bo‘lib, xalqimiz ko‘rsatgan jasorat orqali erishilgan g‘alabadan har doim fahr, iftixor va g‘urur tuyg‘usi bilan yashash, doim tinchlik va osoyishtalikning qadriga etish, tinchlik uchun kurashganlar ruhini yod etish g‘oyasini o‘zida mujassam etgan.

Ikkinchi jahon urushining eng oliy ordeni hisoblangan **“G‘alaba”** ordenini o‘zida aks etgan fontan, urush davri, suronli yillarni ifodalab, tinchlikdek ne’matning qadriga etishni, faravon kunlarni asrab-avaylashni o‘rgatadi

**G‘alaba monumenti** – Mazkur monument fashizm ustidan qozonilgan g‘alabani nishonlashning ramziy ifodasi bo‘lib, urush boshlanishidan G‘alabaga qadar bo‘lgan uzoq masofani bosib o‘tgan askarlarning samimiy quvonchini aks ettiradi. Yodgorlik Ikkinchi jahon urushi yillarida jang qilgan askarlar sharafiga qurilgan.

Xalqimizning sha’ni va qadr-qimmatini himoya qilishda sinmas iroda va jasorat ko‘rsatgan ajdodlarimizning muqaddas xotirasini sharaflash, hozirgi tinch va osoyishta kunlar uchun bosqinchilarga qarshi kurashib o‘z hayotini qurbon qilgan ajdodlarimizning ezgu ishlarini davom ettirish biz uchun yuksak qadriyat ekaninin uqtiradi.

**Baril’ef**

Ikkinchi jaxon urishida erishilgan buyuk g‘alaba frontdagi va front ortidagi insonlarning insoniy mashaqatlari evaziga ko‘lga kiritilgan. O‘zbekiston geografik jixatdan frontdan uzoqda joylashganligiga qaramasdan umumiy dushman ustidan g‘alaba qozonish uchun butun insoniy va iqtisodiy imkoniyatlarini ishga soldi. Muzey kirishida joylashgan barelefdagi lavxalar osha kunlarga yorqin misol bo‘la oladi.

O‘zbekiston yirik evakuvatsiya markaziga aylandi. U yuzga yaqin sanoat korxonalarini qabul qilib oldi ular: Leningrad to‘qimachilik mashinalari zavodi, Rostselmash, Sum kompressor va Dnepropetrovsk karbomid, “Elektrokabel” zavodlari, Stalingrad ximkombinati, Moskova «Pod’emnik», «Elektrostanok» zavodlari, V. Chkalov nomidagi aviatsiya zavodi va boshqalar. 1941 yili Toshkentda 137 korxona ishlagan bo‘lsa ulardan 64 tasi harbiy maxsulot ishlab chiqargan. O‘zbekiston sanoati frontga 2100 dona samolet, 17 342 dona aviamotor, 17 100 dona minomet, 22 mln dona minalar, 560 ming dona snaryadlar, 2 mln donadan ko‘proq aviabomblar, 1 mln ga yaqin granatalar, 330 000 dona parashyutlar, 5 ta bronepoezd, 18 ta harbiy-sanitar poezdlarni va boshqalarni etkazib berdi. O‘zbekiston 1,5 miliondan ortiq evakuvatsiya qilingan odamlarni ochlik va o‘limdan saqlab qoldi. Ulardan 250 mingdan ko‘prog‘i qamaldagi Leningrad, Belorussiya, Polsha,Ukraina va Rossiyaning turli hududlaridan keltirilgan etim bolalar edi.

“Shon-sharaf” davlat muzeyi kiraverishining markaziy qismda O‘zbekistonning ma’muriy-hududiy tuzilmasini o‘zida mujassam etgan badiiy yodgorlik kompozitsiyasi o‘rin olgan. Mazkur kompozitsiya O‘zbekistonning Ikkinchi jahon urushida erishilgan g‘alabaga qo‘shgan hissasini ifodalaydi.

**“Mangu jasorat” monumenti.**

Jang maydonidagi g‘alabani aks ettiruvchi ramziy tepalikda “Barhayot qahramonlik” nomli ulug‘vor yodgorlik o‘rnatilgan. Ushbu yodgorlik general Sobir Raximov va Ikkinchi jahon urushida jasorat ko‘rsatgan qahramonlarga bag‘ishlangan.

Monumentning oldida general **Sobir Raximovning** salobatli haykali, uning atrofida esa urush frontlarida mardonavor jang qilib, qahramonlik namunalarinin ko‘rsatgan 14 nafar jasur o‘zbek o‘g‘il-qizlarining haykallari joy egallagan.

Mashg‘ulotimiz davomida monumentda gavdalangan qahramon general, ofitserlar va jangchilar haqida qisqacha to‘xtalib o‘tishni lozim deb hisobladik.

Birinchi o‘zbekistonlik general Sоbir Raximov 1902 yil Toshkent shahrida tug‘ilgan. 1941 yildan frontda. 37-gvardiyachi o‘qchi diviziya komandiri. General-mayor. Sovet Ittifoqi Qahramoni. 1945 yil 26 martda Polshaning Gdansk qal’asini ozod qilishda halok bo‘lgan. 1941-1945 yillarda Kavkazdan Gdanskkacha bo‘lgan jangovar yo‘lni turli komandirlik lavozimlarida bosib o‘tgan.

**Shodi SHOIMOV**. 1925 yil Qashqadaryo viloyatining SHahrisabz tumani Arabon qishlog‘ida tug‘ilgan. 1942 yil fevral oyida armiyaga chaqirilgan. Oddiy askar. 1266-o‘qchi polki (2-Belorussiya fronti, 50-armiya, 385-o‘qchi diviziyasi) avtomatchisi.

1944 yil 27 iyulida Dneprni kechib o‘tishdagi janglarda o‘q dorisi qolmaganidan so‘ng dushman bilan qo‘l jangiga kirishib 13 fashistni er tishlatdi va shu jangda qahramonlarcha halok bo‘lgan. 1945 yilda vafotidan so‘ng Sovet Ittifoqi qahramoni unvoni berilgan.

**Ahmadjan QURBONOV**. 1921 yil Samarqand viloyatining SHerqo‘rg‘on qishlog‘ida tug‘ilgan. 1941 yilda armiyaga chaqirilgan. Mayor.128-o‘qchi polkining batalon komandiri. 1944 yil sentyabrida Belorussiyani ozod qilishda Bobruysk yaqinida chalg‘ituvchi manyovr qo‘llab Ahmadjon Qurbonovning bataloni Narev daryosidan muvaffaqiyatli kechib o‘tdi va uning g‘arbiy qirg‘og‘ida platsdarmlarni egalladi. Hujumni davom ettirib batalon muhim tepalikni egalladi va Sivеsheno qishlog‘ining shimoli-sharqida shosseni kesib qo‘ydi. Faqatgina bitta jangda Ahmadjon Qurbonovning jangchilari dushmanning 6 tanki, 4 bronetransportyori, 185 ofitser va askarlari yakson qildi. 12 soldat hamda jangga yaroqli nemis tanki o‘lja qilib olindi. Jasorati, matonati va o‘z bo‘linmasini mohirona boshqargani uchun mayor Ahmadjon Qurbonovga 1945 yilda Sovet Ittifoqi qahramoni unvoni berildi.

**Amirali SAIDBEKOV** 1920 yil Farg‘ona viloyatining So‘x tumani Rovan qishlog‘ida tug‘ilgan. 1939 yil armiyaga chaqirilgan. Gvardiyachi katta leytenant. 129-gvardiyachi o‘qchi diviziyasi 325-gvardiyachi o‘qchi polki rota komandiri.

Rota komandiri katta leytenant A.Saidbekov Sobranse (Slovakiya) hududini ozod qilishda o‘z rotasi bilan 1944 yil 23 dekabrda ko‘p sonli dushmanga qarshi chiqib 50 gitlerchini qirib tashladi, 5 to‘p, 25 avtomat va o‘q dori omborini qo‘lga kiritgan. Dushmanning qarshi hujumi oqibatida qurshovga tushib qolgan rotasini qurshovdan olib chiqqan. 1945 yil 8 aprelida Saidbekovning rotasi Polshaning Roguv va Dombrov aholi punktlarida dushmanning bir nechta hujumlarinin qaytardi. Ushbu jangda Amirali SAIDBEKOV qahramonlarcha halok bo‘ldi. 1945 yilda unga vafotidan so‘ng Sovet Ittifoqi qahramoni unvoni berilgan.

**Samig‘ ABDULLAEV**. 1917 yil 25 oktyabrda Toshkent shahrida tug‘ilgan. 1941 yil iyundan frontda. 97-alohida motorlashtirilgan injener-sapyorlar bataloni sapyorlar bo‘linmasi komandiri. Serjant, 1943 yil kuzida Kuban daryosi quyi oqimi va Ta­man yarim orolini nemis-fashistlardan ozod etishda qahramonlik namunalarini ko‘rsatgan. 1943 yil 16 sentyabrda Krasniy posyolkasi rayonida kechasi tanklarga yo‘l ochib berish maqsadida minalarni zararsizlantirishga kirishdi. Abdullaev 97 ta minani joyidan kovlab oladi va 37 donasi uning o‘zi zarasizlantiradi. Matonati, jasorati uchun unga Sovet Ittifoqi qahramoni unvoni berilgan. (1944 yil 16 may).

O‘zbekistonda xizmat ko‘rsatgan san’at arbobi.

**Mamadali TOPIVOLDIEV**. 1919 yil 20 sentyabrda Farg‘ona viloyatining Rishton tumanidagi Pandigon qishlog‘ida tug‘ilgan. Boshlang‘ich maktabni tugatib, kolxozda ishlagan. 1939 yildan Sovet Armiyasida. 1941 yil iyundan frontda. Afsonaviy partizan-razvedkachi. Belorussiyada harakatlangan “CHekist” partizan otryadining razvedkachisi, “Kazbek” taxallusi bilan mashhur qo‘rqmas partizan Mamadali Topivoldiev dushmanning 67 askar va ofitserini yo‘q qilib, 180 tasini asirga olgan. Unga 1944 yilda Sovet Ittifoqi Qahramoni unvoni berilgan.

Mamadali TOPIVOLDIEV 1969 yil 7 mayda fojiali ravishda halok bo‘lgan.

Aviatsiya katta leytenant **Abdusattor ESHONQULOV** Suvorov ordenli 62-Grodno shturmchi aviatsiya polkining zveno komandiri. 1916 yilda Toshkentda tug‘ilgan. Sovet ittifoqi qahramoni (1945 yil)

100 marta jangovar parvozni amalga oshirgan, dushmannig 10 tankini, 69 avtomashinasini, 1 temir yo‘l eshelonini, 100 larcha soldat va ofitserlarini yo‘q qilgan Sovet Ittifoqi qahramoni unvoniga sazovor bo‘lgan birinchi o‘zbekistonlik harbiy uchuvchi.

**Ahmadjon SHUKUROV**. 1909 yil 5 iyunda hozirgi Fargona viloyatining SHavardi qishlog‘ida tug‘ilgan. 1931-1933 yillarda va 1942 yil avgustidan armiyada xizmat qilgan. Sovet ittifoqi qahramoni (1943 yil 27 avgust)

Oryol shahri ostonlaridagi janglarda Zolotaryovka qishlog‘ini ozod qilishi uchun bo‘lgan qattiq janglarda Ahmadjon SHukurov dushmanning 110 ta askar va ofitserini yakson qildi hamda 15 tasini asir oldi. Uning ko‘rsatgan jasorati ramzi sifatida Zolotaryovka qishlog‘iga SHukurovka deb nom berildi.

**Qudrat SUYUNOV** - 1919 yil Samarqand viloyatining Narpay tumanidagi Ingichka qishlog‘ida tug‘ilgan. Markaziy frontning 73-o‘qchi diviziyasi 109-o‘qchi polki otdelenie komandiri. 1943 yil 12 sentyabrida Q. Suyunovning otdeleniesi Ukrainaning CHernigov viloyati Obolone qishlog‘i yaqinida Desna daryosining g‘arbiy sohilida platsdarmlarni kengaytirishda ishtirok etdi. Ushbu jangda Qudrat Suyunov bo‘linmani oldinga harakatlanishiga to‘sqinlik qilayotgan dushmanning o‘t ochish nuqtasini shaxsan yakson qildi, o‘zi ham qahramonlarcha halok bo‘ldi.

1943 yil 16 oktyabrda unga jangovar vazifani muvaffaqiyatli bajarganligi va bunda ko‘rsatgan jasorati va matonati uchun unga Sovet Ittifoqi qahramoni unvoni berildi (vafotidan song).

**Bois ERGASHEV** – 1921 yilda Samarqand shahrida tug‘ilgan. Armiyaga shu erdan chaqirilgan. Sovet Ittifoqi qahramoni (1944 yil 22 fevral)

Qizil bayroqli 60-gvardiyachi Pavlograd o‘qchi diviziyasi, 132-gvardiyachi artilleriya polki 8-batareyasining razvedkachi.

Gvardiyachi starshina B.Ergashev 1943yilning 26 oktyabrida Dnepr daryosini kechib o‘tishda qo‘mondonlik bilan aloqa tizimini o‘rnatish maqsadida dushman o‘q yomg‘iri ostida Dnepr daryosidan telefon liniyasini o‘tkazishni ta’minlagan.

**Botir BOBOEV**. 1914 yil 15 mayda Toshkentda tug‘ilgan. Moliya organlarida ishlagan. 1942 yil avgustdan frontda. 118-gvardiyachi artilleriya polkida artilleriya batareyasi komandiri, katta leytenant.

1945 yil yanvarda Polshaning Oborniki shahri uchun bo‘lgan janglarda uning batareyasi hujumga o‘tgan dushmanga qarshi to‘plardan o‘t ochib dushmanning batalonini, beshta tankini va ikkita o‘zi yurar artilleriya qurilmalarini yakson qildi. Botir Boboev kontuziya olganligiga qaramasdan jang maydonini tark etmadi. Polsha-Germaniya chegarasi yaqinida Varta daryosi bo‘ylarida Botir Boboevning artilleriya batareyasi dushman rotasini, ikkita tankini, uchta o‘zi yurar artilleriya qurilmalarini to‘g‘ridan-to‘g‘ri otish bilan yo‘q qildi. Birinchilardan bo‘lib batareyasi bilan kam atalofatlar ko‘rib Oderni kechib o‘tdi. 1945 yil 31 maydagi Hukumat qarori bilan unga Sovet Ittifoqi qahramoni unvoni berildi.

**Muqaddam ASHRAPOVA** – shifokor-xirurg, professor, 1943 yilda Sovet armiyasi safiga kirib, 1-4 Ukraina frontlarida Birinchi gvardiyachilar armiyasining harbiy gospitali o‘qchilar polki va tibbiy-sanitariya batalonida shifokor bo‘lib xizmat qilgan. Kuniga 200 ga yaqin og‘ir operatsiyalarni amalga oshirgan. Jangovar xizmatlari uchun I darajali Vatan urushi ordeni, Qizil YUlduz ordeni, Mehnat Qizil Bayroq ordeni, Hurmat belgisi ordeni bilan mukofotlangan

**Inoyat NAVRO‘ZBOEV** 1918 yil 10 sentyabrda Qoraqalpog‘istonning To‘rtko‘l tumanida tug‘ilgan. 1941 yil dekabrdan Sovet Armiyasida. 1942 yil boshidan frontda. 933-o‘qchi polki (Voronej fronti 52-armiyaning 254-o‘qchi diviziyasi) pulemyotchisi, oddiy askar Sovet Itgifoqi Qahramoni (1944 yil 22 fevral).

1943 yil 17 oktyabr Dnepr yo‘nalishidagi Kreshchatik qishlog‘i uchun bo‘lgan janglarda 12 gitlerchi va uch o‘q otish nuqtasi, shuningdek o‘q dori ombori, yuk mashinasini yakson qilgan.

**Zebo G‘ANIEVA**. 1924 yil Andijon shahrida tug‘ilgan.1941 Moskvadagi Teatr instituti talabasi edi.

1941 yil oktyabr oyidan Moskva ostonasidagi o‘qchi diviziyasida plemyotchi, keyinchalik snayper bo‘lib diviziyasida xizmat qiladi. 28 ta fashist jangchilarini yakson qilgan. Moskva ostonasidagi mardrnovor janglari uchun Qizil bayroq ordeni bilan mukofotlangan

**Plis NURPEYSOV**. 1919 yilda Qoraqalpog‘iston Respublikasi Taxtako‘pir tumanida tug‘ilgan. 1939 yil armiyaga chaqirilgan. Gvardiyachi katta leytenant. 2-Belorussiya fronti, 47-alohida gvardiyachi polki uchuvchisi. 1945 yil 23 aprelda katta leytenant P. Nurpeysov jangovar vazifadan qaytmadi.

1945 yil 18 avgustda vafotidan so‘ng unga Sovet Ittifoqi Qahramoni unvoni berilgan.

Uchuvchi kuzatuvchi P.Nurpeysov 1944 yil martidan 1945 yilning apreligacha ekipaj tarkibida 106 marta jangga kirgan va uchish vaqtida radionavigatsiya vositalarida ustalik bilan foydalangan. Birinchilardan bo‘lib Berlin, Kenigsberg, Dansig, Gdinya, SHtettin va shu kabi boshqa yirik shaharlar, temir yo‘l tugunlariga, siyosiy markazlarga razvedka maqsadida va ularni suratga olish uchun uchgan va ustalik bilan razvedka olib borib. Dnepr, Berezino daryolari yoqasida, SSSRning G‘arbiy davlat chegarasida mudofaa inshootlarining mudofaa tizimini aniqlagan.

**Tomosha maydonchasi**

Muzey tepasida aylanma yo‘l bo‘ylab ko‘tarilish va tushish mumkin bo‘lgan tomosha maydonchasi mavjud. Bu erda joylashgan tomosha maydonchasidan butun park kaftdagiday ko‘rinadi.

Ushbu aylanma yo‘l chetida Sovet Ittifoqi qahramoni unvoniga sazovor bo‘lgan urush qatnashchilarining ismlari yozilgan yodgorlik toshlari joylashtirilgan. 301 nafar o‘zbekistonliklar Sovet Ittifoqi Qahramoniga aylandi, 70 kishi esa har uchala darajadagi "Shon-sharaf" ordeni bilan taqdirlandi.

**TEMIR YO‘L VOKZALI**

Navbatdagi darsimiz G‘alaba bog‘i yodgorlik majmuasidan o‘rin olgan **“Temir yo‘l vokzali”** ga bag‘ishlanadi. **Temir yo‘l vokzali** – urush yillarida “Najot yo‘li” bo‘lib xizmat qilgan. Fashizm ustidan qozonilgan G‘alabaga O‘zbekistoning qo‘shgan ulkan hissasi, urush hududlaridan aholini, oliy ta’lim muassasalarini, sanoat ob’ektlarini, yaralangan harbiy xizmatchilarni mamlakatimizga olib kelish, O‘zbekistondan frontga jangovar texnikalarni, o‘q-dori, dori-darmon va oziq-ovqatlarni etkazib berishdagi fidoiylik va jasoratini namoyon qiladi. O‘zbek xalqining mexnatsevarlik, metin iroda va matonat, xalqparvarlik tuyg‘ulari qanchalik yuqori bo‘lganini ko‘rsatib beradi. O‘zbekistonliklarning front va front orti hayotini bog‘lab turuvchi ko‘prik vazifasini ham to‘laqonli bajargan desak mubolag‘a bo‘lmaydi.

**Ikkinchi jahon urushi yillarida** **O‘zbekistonlik temiryo‘lchilarning Buyuk G‘alabaga qo‘shgan hissasi**

Temir yo‘l vokzali ichki qismida Ikkinchi jahon urushida ishtirok etgan ko‘plab O‘zbekiston temir yo‘llari xodimlarining suratlari ilingan. Shulardan **Mirboboeva Basharat To‘laganovna**-o‘zbek ayollari ichida osmonni zabt etgan birinchi parashyutchilardan. 1937-yildan boshlab o‘zbek ayollari ichida birinchi parovoz mashinisti edi. Urush yillari ko‘p marotaba O‘zbekistonda tayyorlangan mahsulotlarni parovoz mashinisti sifatida front orti hududlariga dushman samolyotlarining hujumiga qaramasdan etkazib bergan. 1941-yilning 29-dekabrida O‘zbekiston hukumati rahbarlari Yo‘ldosh Oxunboboev boshchiligidagi birinchi o‘zbek delegatsiyasi a’zolarini Janubiy-g‘arbiy frontga etkazib borgan. Urushdan keyingi yillarda SSSR va O‘zbekiston SSR Oliy Sovetining deputati sifatida faoliyat yuritgan.

**Ismoilov To‘xtanazar**- 1924 yilda tug‘ilgan. Oddiy askar. Ikkinchi jahon urushida 1942 yilning noyabridan 1945 yilning yanvarigacha 3-havo desant qo‘shinlarida, Moskva himoyasida qatnashgan. “Germaniya ustidan qozonilgan g‘alaba uchun” medal bilan taqdirlangan.

**Abduraimov Mahmud**-serjant 1919 yil tug‘ilgan. Urushga Belorussiya tuprog‘ida kirgan. U 1939-yildan armiya safida artilleriya polkida xizmat qilgan. 1941-yil oktabr’ oyida 1-Belorussiya fronti tarkibidagi 1-zenit artilleriya polkida jang qilgan. Jangdagi dovyurakligi uchun “Qizil yulduz” ordeni, “Kavkaz mudofaasi uchun”, “Germaniya ustidan qozonilgan g‘alaba uchun” medallari bilan taqdirlangan.

**Akramov Abbos Umarovich**-oddiy askar. 1918 yilda tug‘ilgan. 1942-yilning may oyigacha 11-dviziya 142-o‘qchilar polki tarkibida janglarda ishtirok etgan. Polsha va Germaniyani ozod qilishda qatnashgan. “Germaniya ustidan qozonilgan g‘alaba uchun” medali bilan taqdirlangan.

**Mallaev Alimjon Mo‘minovich** - katta leytenant. 1916-yilda tug‘ilgan. 1938-yil iyun oyidan 1948 yil fevral oyigacha xizmat qilgan. U 65- Don armiyasida, keyin 5-tank armiyasida o‘qchilar bo‘linmasi komandiri lavozimida xizmat qilgan. Moskva, Kiev va Stalingradni fashist bosqinchilaridan ozod qilgan. Polsha va CHexoslavakiyani ozod qilishda qatnashgan. Urush paytida u ko‘p marta yaralangan va snaryad parchasi tegib jarohatlangan, ammo uyga g‘alaba bilan qaytgan. Janglarda ko‘rsatgan jasorati va qahramonliklari uchun “1 va 2 darajali Vatan urushi ordeni”, “Qizil yulduz”, “Aleksandr Nevskiy ” ordenlari hamda “Jasorati uchun”, “Stalingrad mudofaasi uchun”, “Moskva mudofaasi uchun”, “Germaniya ustidan qozonilgan g‘alaba uchun” medallari bilan taqdirlangan.

“Temir yo‘l” vokzali muzeyi ichida mehnatkash xalqning urush davri frontga oziq-ovqat, o‘q-dori, dori-darmon etkazib berishi, urush davridagi vokzal hayoti eksponatlarda yaqqol aks ettirilgan.

Sanitar poezdlari bu – urush tarixining maxsus sahifasidir. Ushbu poezdlar g‘ildirakli gospitallar bo‘lib, u erda jarrohlik stolining atrofida ko‘plab shifokor va hamshiralar hordiq nimaligini bilmasdan kunu-tun faoliyat olib borardi. Bu kabi poezdlar urush davrida millionlab bemor va yaradorlarni evakogospitallarga, shuningdek O‘zbekistonda joylashgan evakogospitallarga olib borgan.

Harbiy-sanitar poezdi og‘ir va engil yaralangan bemorlar uchun maxsus jihozlangan vagonlar, izolyator, dorixona-bog‘lov punkti, oshxona va boshqa xizmat vagonlaridan iborat bo‘lgan. (Agar rasmi topilsa qo‘yish kerak)

Jangda yaradorlarni o‘z vaqtida evakuatsiya qilish muhim ahamiyatga ega bo‘lgan. Jang maydonida bironta ham yaradorni qoldirmaslik qonun edi. Poezdlar front chizig‘iga bevosita yaqin hududda harakatlangan bo‘lib, sanitar va hamshiralar jang maydonlaridan kelgan yarador jangchilarni qabul qilishgan, ularning qonga belangan kiyim-boshlari echib olingan, o‘q tekkan, qon to‘lgan etiklarini qirqib, yaralariga ishlov berishgan, jarrohlik stolida jarrohlar zudlik bilan amalga oshirilishi lozim bo‘lgan jarrohlik amaliyotini o‘tkazishgan.

Har bir hamshiraga 165 nafardan yarador to‘g‘ri kelgan. Sanitar poezdlarida xodimlar uyqudan voz kechib yaradorlarga xizmat ko‘rsatganlar. Har tong shifokor ko‘rigi, muolajalar, bog‘lov ishlari, ovqatlanish, vagonda tozalikka rioya qilish tadbirlari o‘tkazilgan. So‘ngra yaradorlarga xat yozishga ko‘maklashishgan va ushbu xatlarni ularga o‘qib berishgan.

Qizil xochning aniq belgilariga qaramasdan, fashist uchuvchilari urushning ilk kunlaridanoq harbiy-sanitar poezdlarini ta’qib qilgan, ularni bombardimon qilgan. Faqat 1941 yilning o‘zida sanitar poezdlariga 224 ta hujum uyushtirilgan.

**Harbiy-sanitar poezdi** – urush yillarida Respublikamizda 18 ta sanitar poezdlari ishlab chiqarildi va frontga jo‘natildi. Muzeyimiz Ikkinchi jahon urushi davridagi harbiy-sanitar poezdining ichkari qismida bo‘lish imkonini beradi

Sanitar poezdlar har bir front va har bir armiya tibbiyot xizmatiga kerak bo‘lgan. Ikkinchi jahon urushi yillarida harbiy-sanitar poezdlari frontning oldingi chiziqlaridagi eng shiddatli jang olib borilayotgan joylardan va jang o‘choqlaridan yorib o‘tib, millionlab yaradorlarni qutqargan, tibbiyot xodimlari esa dushman artilleriya zarbalari va aviahujumlari ostida jangchilar hayotini saqlab, qat’iyat va qahramonlik ko‘rsatgan.

Urushning uchinchi kuni 1941 yilning 24 iyun kuni SSSR mudofaa Xalq komissarligi mamlakat temir yo‘llariga 288 ta harbiy-sanitar poezdlar ishlab chiqarish haqida ko‘rsatma berdi. Buning uchun olti mingta vagon ajratilib, temir yo‘lchilar shtati belgilandi.

Toshkent parovoz-vagon ta’mirlash zavodining vagon sexi maxsus qo‘llaniladigan poezdlar tayyorlash haqida jangovar topshiriq oldi. Ular uchun uskunalar etib kelmadi. Uskunalarni joylarda ishlab chiqarish talab etildi. Kunu-tun ish olib borildi. Odamlar topshiriqni imkon qadar tez va mukammal bajarish kerakligini yaxshi anglashardi.

1941 yilning sentyabr oyida vagon sexidan ilk uchta sanitar poezdi, kelgusi ikki oyda esa yana to‘rtta sanitar poezd frontga yuborildi. Dekabr oyida esa bir vaqtning o‘zida qizil xochli beshta poezd frontga yuborildi. Jami o‘zbekistonlik temir yo‘lchilar tomonidan frontga 18 ta sanitar poezdi va beshta zirhli poezd jo‘natildi.